Perussuomalaisten puheenjohtaja: ”Haukkuivat minua vi**n fasistiksi”.

Perussuomalaisten puheenjohtaja Jussi Halla-aho joutui myöhään lauantai-iltana osin naamioituneiden henkilöiden piirittämäksi ja häiritsemäksi Turussa.

Halla-aho kuvailee tekijöitä ”väkivaltaisen äärivasemmiston” edustajiksi.

Hän sanoo harkitsevansa jatkossa tapauskohtaisesti turvamiehien käyttämistä.

Perussuomalaisten puheenjohtaja Jussi Halla-aho joutui Turun yössä naamioituneen joukkion piirittämäksi, mutta pääsi turvaan hotelliin. TOMMI PARKKONEN

Perussuomalaisten puheenjohtaja Jussi Halla-aho kertoo viikonlopun välikohtauksesta Facebook-päivityksessään.

- Ilta meni Turussa. Turku on muuten kiva paikka, mutta väkivaltainen äärivasemmisto ( = Antifa) on valitettavan hyvin edustettuna. Muualla Suomessa voi kulkea rauhassa kadulla, mutta Turussa tapahtuu aina jotakin. Kävelin kaverin kanssa ravintolasta hotellille. Mukaan liimaantui antifantti, joka ilmeisesti hälytti kaverinsa paikalle. Kun jäin yksin hotellin edustalle, viisi tyyppiä, osa naamioituneita, piiritti ja ryhtyi rähjäämään, Halla-aho kirjoittaa.

Halla-aho kertoo Iltalehdelle välikohtauksen tapahtuneen ”reippaasti puolenyön jälkeen”.

- Lähdin kuppilasta Turun keskustassa ja kaverini lähti mukaan eräänlaiseksi turvamieheksi. Huomasimme, että peräämme lyöttäytyi tyyppi, joka näpräsi kännykkäänsä ja selvästikin kutsui lisää porukkaa paikalle, perussuomalaisten puheenjohtaja sanoo.

Kun Halla-aho pääsi hotellille, siellä oli vastassa joukko ihmisiä, joista osa oli Halla-ahon mukaan naamioitunut.

- Ainakin 3-4 miestä ja yksi nainen. Naamioitunut mies tuli heilumaan aggressiivisesti minun ja hotellin oven väliin. Äänen- ja sanankäyttö oli uhkaavaa.

Halla-ahoon ei kuitenkaan käyty käsiksi.

- He kysyivät ymmärränkö millaiseksi olen tehnyt Suomen. Erityisen raskauttavaa oli, että vastustan islamia. Kutsuivat minua myös ”vi**n fasistiksi”. Sanoin miehelle, että hän haastaa riitaa ja hän tunnusti suoraan niin tekevänsä.

Tilanne päättyi kun hotellin eteen tullut taksi vei hetkeksi piirittäjien huomion ja Halla-aho pääsi siirtymään sisälle hotelliin. Eräs piirittäjistä seurasi kuitenkin vielä sisälle hotelliin, jolloin hotellin henkilökunta soitti poliisille.

Turun poliisi vahvistaa Iltalehdelle saaneensa ilmoituksen tapahtuneesta.

Aikaisemminkin ongelmia Turussa

Halla-aho kuvailee tilannetta uhkaavaksi.

- Totta kai tilanne on uhkaava, jos ympärillä on aggressiivisesti käyttäytyviä naamioituneita henkilöitä.

Halla-aho harmittelee tapahtunutta, sillä hän sanoo tottuneensa kävelemään kaduilla rauhassa.

- En ole pitänyt minkäänlaisia turvamiehiä tarpeellisina. Ehkä jatkossa täytyy sellaisiakin miettiä tapaus- ja kaupunkikohtaisesti.

Yksi kaupungeista saattaa olla nimenomaan Turku.

- Se on ainoa paikka, jossa tällaisia tilanteita on tullut.

Halla-aho uskoo kyseessä olleen väkivaltaisen äärivasemmiston. Antifalaiset tunkeutuivat Halla-ahon mukaan Turussa keväällä 2015 perussuomalaisten eduskuntavaalitilaisuuteen ja aikaisemmin Turussa eräs nainen oli yrittänyt sylkäistä Halla-ahoa naamaan.